Til adressaterne

på vedlagte høringsliste

|  |
| --- |
| **Kontor/afdeling**  Center for Energiressourcer  Undergrundsenheden  **Dato**  27. juni 2017  **J nr.** 2016 - 10638  /ksc |

**Offentlig høring af miljøvurderingen (VVM) for naturgasrørledningsprojektet Nord Stream 2 i Østersøen**

Energistyrelsen har modtaget en ansøgning fra Nord Stream 2 AG om tilladelse til den del af to parallelle naturgasrørledninger (Nord Stream 2), som forudses at skulle ligge på dansk havområde i Østersøen øst og syd om Bornholm. Der er ansøgt om en linjeføring parallelt med det eksisterende Nord Stream rørledningsanlæg. Nord Stream 2 rørledningerne planlægges bygget fra Narva Bay i Rusland ned gennem russisk, finsk, svensk, dansk og tysk havområde i Østersøen til Lubmin nær Greifswald i Tyskland. På dansk havområde øst og syd om Bornholm udgør rørledningsprojektet ca. 139 km.

Ansøgeren, Nord Stream 2 AG, har udarbejdet to vurderinger af miljøpåvirkningerne (VVM) i Østersøen:

* ”Nord Stream 2. Vurdering af virkninger på miljøet, Danmark. Marts 2017”. Denne VVM beskriver miljøpåvirkningerne på dansk område og er vedlagt ansøgningen om tilladelse.
* ”Espoo rapport, Nord Stream 2. April 2017”. Denne miljøvurdering skal hovedsageligt bruges i høringen af alle østersølande med fokus på en eventuel grænseoverskridende miljøpåvirkning fra rørledningsanlægget.

VVM-redegørelserne er fremlagt for offentligheden, de danske myndigheder og organisationer fra den 27. juni 2017 til den 19. september 2017.

Begge VVM-redegørelser med tilhørende tekniske bilag på dansk og engelsk er tilgængelig på [www.hoeringsportalen.dk](http://www.hoeringsportalen.dk) samt Energistyrelsens hjemmeside [www.ens.dk](https://ens.dk/ansvarsomraader/olie-gas/offentliggoerelser-om-olie-gas/vvm-redegoerelsen-NS2) og kan desuden rekvireres hos Energistyrelsen. Redegørelserne er endvidere fremlagt for offentligheden på følgende offentlige biblioteker: Hovedbiblioteket i København og bibliotekerne i Rønne og Nexø.

Energistyrelsen afholder et offentligt møde om miljøvurderingen af Nord Stream 2 projektet den 29. august 2017, kl. 17.00 på Hotel GSH i Rønne, hvor bygherren Nord Stream 2 AG vil være tilstede. Mødet vil foregå på dansk og engelsk - der vil være mulighed for oversættelse.

For yderligere information om projektet henvises til Nord Stream 2 AG’s hjemmeside <https://www.nord-stream2.com/>.

Såfremt De har bemærkninger til vurderingen af miljøpåvirkningerne i Danmark eller til de grænseoverskridende miljøpåvirkninger af Nord Stream 2 projektet, bedes de sendt til Energistyrelsen, Amaliegade 44, 1256 København K, e-mail: [ens@ens.dk](mailto:ens@ens.dk) med kopi til [ksc@ens.dk](mailto:ksc@ens.dk), **senest den 19. september 2017**.

Oplysninger om VVM-redegørelserne kan fås ved henvendelse til Energistyrelsen, Katja Scharmann, tlf. 33 92 66 72, e-mail: ksc@ens.dk, eller Jean-Pierre Posselt, tlf. 33 92 67 70, e-mail: [jpp@ens.dk](mailto:jpp@ens.dk).

Med venlig hilsen

Katja Scharmann